**Deleģēšanas līgums**

**par elektroniskās vides, kurā notiek valsts vienotais jurista profesionālās kvalifikācijas eksāmens, uzturēšanu**

Nr. 1-6.1/52-2020

Tieslietu ministrija (turpmāk – Ministrija), kuras vārdā saskaņā ar Valsts pārvaldes iekārtas likuma 17. panta pirmo daļu, otrās daļas 1. punktu un 23. panta pirmo daļu rīkojas valsts sekretārs Raivis Kronbergs, no vienas puses, un

Latvijas Universitāte (turpmāk – Universitāte), kuras vārdā saskaņā ar Universitātes Administrācijas reglamentu (apstiprināts ar Universitātes 2017. gada 17. jūlija rīkojumu Nr. 1/244) rīkojas Universitātes Administrācijas vadītāja p.i. Ilze Kūka, no otras puses,

saskaņā ar Valsts pārvaldes iekārtas likuma 40. panta trešo daļu un Augstskolu likuma 58. panta septīto daļu noslēdz šādu deleģēšanas līgumu (turpmāk – līgums):

# 1. Līguma priekšmets (deleģētais pārvaldes uzdevums)

### 1.1. Ministrija deleģē Universitātei Ministru kabineta 2019. gada 15. janvāra noteikumu Nr. 46 "Valsts vienotā jurista profesionālās kvalifikācijas eksāmena kārtība" 6. punktā minēto pārvaldes uzdevumu – elektroniskās vides, kurā notiek valsts vienotais jurista profesionālās kvalifikācijas eksāmens (turpmāk – eksāmens), uzturēšana (turpmāk – uzdevums).

### 1.2. Universitāte līgumā noteiktajā kārtībā:

1.2.1. uz Universitātes eksaminācijas sistēmas pamata izveido un nodod Ministrijai eksaminācijas sistēmu eksāmena organizēšanas vajadzībām (turpmāk – e-vide);

1.2.2. nodrošina e-vides nepārtrauktu funkcionalitāti (informācijas resursu funkcionalitātes uzturēšanu) līguma darbības laikā.

# 2. E-vide

## **2.1. Vispārīgās prasības**

### 2.1.1. Universitāte nodrošina, ka Universitātes piegādātā e-vides programmatūra un tās konfigurācija atbilst Ministru kabineta 2019. gada 15. janvāra noteikumu Nr. 46 "Valsts vienotā jurista profesionālās kvalifikācijas eksāmena kārtība" noteiktajām prasībām, Ministru kabineta 2015. gada 28. jūlija noteikumu Nr. 442 "Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām" noteiktajām tehniskajām prasībām pamata un paaugstinātas drošības sistēmām, kā arī šajā nodaļā noteiktajām prasībām.

### 2.1.2. E-vides ekspluatācijas un testa vides ir izvietotas uz Ministrijas pārziņā esošas infrastruktūras. Universitāte nodrošina izstrādes e-vidi, kas atrodas uz Universitātes pārziņā esošas infrastruktūras. Universitāte nodrošina, e-vides izstrādes vidē netiks apstrādāti personas dati. Ministrija nodrošina, ka ekspluatācijas videi nepieciešamā infrastruktūras veiktspēja ir pietiekama, lai nodrošinātu šajā nodaļā noteiktās prasības. Universitāte nodrošina, ka e-vides ekspluatācijas, testa un izstrādes vides atbilst vismaz šādām minimālajām tehniskajām prasībām:

2.1.2.1. serveru operētājsistēma ir pēdējā e-vides izstrādes brīdī stabilā Linux Ubuntu vai Debian distributīva versija, par kuras izvēli Universitāte un Ministrija vienojas atsevišķi;

2.1.2.2. operētājsistēma atbalsta vismaz Apache 2.4, PHP 7.3 un MySQL 5.7 programmatūras versijas;

2.1.2.3. ekspluatācijas, testa un izstrādes vides serveriem tiek nodrošinātas vienādas operētājsistēmu distributīvu un programmatūras versijas, kā arī līdzīgas konfigurācijas, ciktāl tas ir iespējams attiecīgajā infrastruktūrā.

### 2.1.3. E-vides izveidē un uzturēšanā izmanto tikai licencētu programmatūru, t.i., programmatūru, kuru drīkst izmantot ar attiecīgās programmatūras licences līgumu vai izmantošanas nosacījumiem.

### 2.1.4. E-vides funkcionalitāte nav piesaistīta konkrētajai operētājsistēmai (t.i., e-vides funkcionalitāte nav atkarīga no izmantojamās operētājsistēmas darbstacijā).

### 2.1.5. E-vide nodrošina pilnu funkcionalitāti vismaz 1000 reģistrētiem lietotājiem vienlaicīgi.

### 2.1.6. E-vides pilna funkcionalitāte tiek nodrošināta, izmantojot interneta pārlūka versiju, kas nav vecāka par 2019. gadu, un minimālo datu pārraides ātrumu 1 Mbit/s.

### 2.1.7. Par e-vidē veiktajām darbībām (tostarp datu apskati) tiek veikti un vismaz 1000 dienas, bet pēc Ministrijas pamatota pieprasījuma – arī ilgāk līdz beidzas nepieciešamība, saglabāti auditācijas pieraksti, reģistrējot un saglabājot vismaz šādu informāciju par katru darbību:

2.1.7.1. darbības precīzs datums un laiks, kas sakrīt ar koordinēto pasaules laiku (UTC);

2.1.7.2. darbības veicējs (reģistrēts lietotājs);

2.1.7.3. veiktā darbība;

2.1.7.4. interneta protokola adrese, no kuras veikta darbība.

### 2.1.8. E-vides darbības traucējumi, kas pieteikti līguma 4.8. punktā noteiktajā kārtībā, novēršami šādos termiņos:

2.1.8.1. vienas stundas laikā no pieteikuma brīža – eksāmena norises dienā (Ministrija eksāmena norises dienā nodrošina Universitātes pārstāvim piekļuvi e-vides ekspluatācijas videi);

2.1.8.2. 24 stundu laikā no pieteikuma brīža – citā laikā.

2.1.9. E-vide nodrošina iespēju:

2.1.9.1. izsūtīt automātiski ģenerētu elektroniskā pasta sūtījumu e-vides lietotājam, lietotāju kategorijām, tostarp izsūtīt jaunam e-vides lietotājam piekļuves rekvizītus e-videi;

2.1.9.2. glabāt e-vides lietotāju datus atbilstoši normatīvajiem aktiem personas datu aizsardzības jomā;

2.1.9.3. jauna e-vides lietotāja pieteikšanās brīdī automātiski pārbaudīt personas koda validitāti (personas koda validitātes pārbaude nodrošināma pēc nepieciešamā normatīvā regulējuma spēkā stāšanās, un par tās ieviešanu puses vienojas papildus);

2.1.9.4. piecus gadus pēc eksāmena pabeigšanas glabāt pilnu informāciju par eksāmena norisi;

2.1.9.5. nodrošināt studējošo individuālu laika kontroli eksāmena norises laikā;

2.1.9.6. automātiski aktivizēt piekļuves tiesības studējošajiem eksāmena jautājumiem un uzdevumiem eksāmena laikā;

2.1.9.7. uz eksāmena norises un vērtēšanas laiku izveidot studējošajam identifikācijas numuru (kodu), ar kuru aizstāj studējošā personas datus, nodrošinot anonīmu iesniegto darbu vērtēšanu;

2.1.9.8. studējošajam tiešsaistes režīmā divus mēnešus pēc eksāmena pabeigšanas saņemt informāciju par sava eksāmena rezultātu, studējošā veiktajiem ierakstiem, komisijas locekļu vērtējumu un tā pamatojumu;

2.1.9.9. studējošajam tiešsaistes režīmā iesniegt eksāmena komisijas priekšsēdētājam iesniegumu par eksāmena apstrīdēšanu.

## **2.2. E-vides pieejamība**

### 2.2.1. E-vide ir pieejama tīmekļvietnē (*estudijas.tm.gov.lv)* uz Ministrijas pārvaldīta servera. Piekļuve e-videi (izņemot publisko sadaļu) ir tikai reģistrētiem lietotājiem.

### 2.2.2. E-vidē ir trīs sadaļas:

2.2.2.1. publiskā sadaļa, kura ir pieejama publiski jebkuram interneta lietotājam. E-vides publiskā daļa satur tikai ierobežota apjoma informāciju par e-vidi, kā arī tehniskā atbalsta kontaktinformācija;

2.2.2.2. eksāmena sadaļa – e-vides daļa, kura katra atsevišķā eksāmena vajadzībām tiek veidota katru gadu. Tā ir pieejama Ministrijas pārstāvjiem, kas iesaistīti eksāmena komisijas darbības materiāltehniskajā nodrošināšanā (turpmāk – Ministrijas pārstāvis), Universitātes pārstāvjiem, kas iesaistīti e-vides darbības uzturēšanā (turpmāk – Universitātes administrators), eksāmena komisijas locekļiem un studējošajiem. Studējošajiem eksāmena sadaļā līdz eksāmena norises dienai ir pieejama informācija par eksāmenu, bet nav redzami eksāmena jautājumi un uzdevumi.

2.2.2.3. administratīvā sadaļa, kura ir pieejama Universitātes administratoram, Ministrijas pārstāvim un augstskolu, kas īsteno profesionālo maģistra studiju programmu jurista profesionālās kvalifikācijas iegūšanai (turpmāk – augstskola), pārstāvjiem (turpmāk – augstskolas administrators).

### 2.2.3. E-vides eksāmena sadaļā ir pieejama šāda informācija:

2.2.3.1. tuvākā eksāmena kārtošanas datums un laiks;

2.2.3.2. avotu saraksts, kas izmantojams eksāmena praktiskajā daļā, un šajā avotu sarakstā norādītie normatīvie akti;

2.2.3.3. eksāmena komisijas sastāvs;

2.2.3.4. tehniskā atbalsta kontaktinformācija;

2.2.3.5. eksāmena laikā – eksāmena jautājumi un uzdevumi.

### 2.2.4. Piekļuve eksāmena sadaļai ir šādā apjomā:

2.2.4.1. Ministrijas pārstāvim:

a) iespēja ievadīt eksāmena jautājumus un uzdevumus (kāzusus), avotu sarakstu, kas izmantojams eksāmena praktiskajā daļā, šajā avotu sarakstā norādītos normatīvos aktus;

b) iespēja ievadīt eksāmena rezultātus;

2.2.4.2. eksāmena komisijas loceklim:

a) iespēja ievadīt eksāmena jautājumus un uzdevumus (kāzusus);

b) iespēja ievadīt eksāmena rezultātus;

c) iespēja izdarīt piezīmi, ka studējošais eksāmena laikā izmanto neatļautus palīglīdzekļus vai citā veidā pārkāpj akadēmiskā godīguma principus;

d) iespēja izdarīt piezīmi par studējošā prombūtnes faktu un laiku, ja studējošajam tika atļauts iziet no eksāmena telpas eksāmena norises laikā;

e) iespēja piekļūt iesniegto darbu vērtēšanai, neredzot vērtējamo vārdus un uzvārdus (anonīmā vērtēšana);

f) iespēja ievadīt eksāmena vērtējumu un tā pamatojumu vērtēšanai piešķirtajiem darbiem;

2.2.4.3. studējošajam:

a) iespēja eksāmena laikā iepazīties ar eksāmena jautājumiem un uzdevumu (kāzusu) un sniegt uz tiem atbildes;

b) iespēja iepazīties ar eksāmena rezultātiem (tikai par sevi).

### 2.2.5. Piekļuve e-vides administratīvajai sadaļai ir šādā apjomā:

2.2.5.1. Universitātes pārstāvim ir pilna apjoma piekļuves. Universitātes pārstāvis nedrīkst būt komisijas loceklis vai augstskolas administrators. Universitātes pārstāvis nodrošina:

a) e-vides iestatījumu un konfigurāciju maiņu pēc pieprasījuma;

b) piekļuves tiesību piešķiršanu, ierobežošanu un liegšanu jebkuram e-vides lietotājam pēc Ministrijas pieprasījuma;

c) anonīmās vērtēšanas procesa norisi, veicot nejaušu piešķirto darbu sadali vērtētājiem valsts mērogā, nodrošinot maksimāli objektīvu vērtēšanas rezultātu;

2.2.5.2. Ministrijas pārstāvim ir pilna apjoma piekļuves. Ministrijas pārstāvis nodrošina:

a) atbilstoša līmeņa piekļuves e-vides eksāmena sadaļai piešķiršanu eksāmena komisijas locekļiem, augstskolas administratoriem un studējošajiem, to kontaktinformācijas labošanu un paroļu nomaiņu;

b) ziņu par eksāmena kārtošanas datumu un laiku publicēšanu;

c) informācijas par prognozējamo studējošo skaitu, kuri kārtos eksāmenu, kā arī informācijas par augstskolu akadēmiskā gada kalendāru (akadēmiskā gada sākums, beigas, sesiju kalendārs, laika periods, kad plānota maģistra darba aizstāvēšana) ievadi;

2.2.5.3. augstskolas administratoram:

a) iespēja ievadīt informāciju par prognozējamo studējošo skaitu, kuri kārtos kvalifikācijas eksāmenu, kā arī informāciju par augstskolu akadēmiskā gada kalendāru (akadēmiskā gada sākums, beigas, sesiju kalendārs, laika periods, kad plānota maģistra darba aizstāvēšana);

b) iespēja ievadīt un aktualizēt informāciju par studējošajiem, kuri kārtos eksāmenu;

c) iespēja piešķirt studējošajiem atbilstoša līmeņa piekļuves eksāmena sadaļai;

d) iespēja aktualizēt savas augstskolas studējošo, kuri kārtos eksāmenu, personas datus.

## **2.3. Piekļuves tiesību piešķiršana e-videi**

### 2.3.1. Piekļuves tiesības izveido, izveidojot attiecīgajai personai unikālu lietotāja kontu un piešķirot autentifikācijas datus (lietotājvārdu un paroli). Veicot dalībnieku pieteikšanu, pēc personas datu ievades administratīvajā sadaļā e-vide uz personas elektroniskā pasta adresi nosūta autentifikācijas informāciju (studējošajam papildus nosūta informāciju par reģistrēšanos eksāmenam). Elektroniskā pasta sūtījumā iekļauj aicinājumu lietotājam pārbaudīt e-vidē reģistrēto datu pareizību.

### 2.3.2. Lietotāja kontu izveidot un autentifikācijas datus piešķirt ir tiesīgs:

2.3.2.1. Ministrijas pārstāvim – Universitātes pārstāvis vai cits Ministrijas pārstāvis;

2.3.2.2. eksāmena komisijas locekļiem un augstskolas administratoriem – Ministrijas pārstāvis vai, izņēmuma gadījumos, Universitātes pārstāvis pēc Ministrijas pārstāvja rakstveida pieprasījuma;

2.3.2.3. studējošajam – augstskolas administrators vai Ministrijas pārstāvis.

### 2.3.3. Katrs reģistrēta lietotāja konts ir saistīts ar konkrētu fizisko personu. Katra reģistrēta lietotāja lietotājvārds ir unikāls un automātiski ģenerēts e-vidē tā, ka tieši neatklāj personas identitāti. Katra reģistrēta lietotāja konts tiek aizsargāts ar paroli, kas atbilst normatīvajos aktos noteiktajām prasībām paaugstinātas drošības sistēmām.

# 3. E-vides izveide

### 3.1. Lai izveidotu e-vidiatbilstoši līguma 2. nodaļā noteiktajām prasībām, Universitāte:

3.1.1. līdz 2020. gada 15. septembrim izstrādā e-videsvietni, kas nepieciešama eksāmena organizēšanai e-vidē;

3.1.2. līdz 2020. gada 15. oktobrim organizē e-vides funkcionalitātes testēšanu, iesaistot Ministrijas pārstāvjus;

3.1.3. līdz 2020. gada 1. decembrim organizē izmēģinājuma eksāmenu e-vidē.

### 3.2. Ja līguma 3.1.3. apakšpunktā minētā izmēģinājuma eksāmena laikā tiek konstatēta e-vides neatbilstība eksāmena organizēšanas prasībām, Ministrija 10 darbdienu laikā pēc izmēģinājuma eksāmena norises dienas sagatavo trūkumu aktu, kurā norāda konstatētos trūkumus un nepieciešamos uzlabojumus.

### 3.3. Līguma 3.2. punktā minētajā gadījumā Universitāte novērš konstatētos trūkumus un viena mēneša laikā no trūkumu akta nosūtīšanas dienas atkārtoti organizē līguma 3.1.3. apakšpunktā minēto izmēģinājuma eksāmenu.

### 3.4. Puses e-vides atbilstību eksāmena organizēšanas vajadzībām apliecina, parakstot nodošanas un pieņemšanas aktu. Nodošanas un pieņemšanas aktu sagatavo Universitāte.

#### 3.5. E-vide pēc nodošanas un pieņemšanas akta parakstīšanas kļūst par valsts (Ministrijas personā) īpašumu un Ministrija kļūst par e-vides pārzini. Universitāte saglabā autortiesības uz Līguma ietvaros izstrādātās programmatūras pirmkodu*.*

# 4. E-vides uzturēšana

### 4.1. Universitāte līguma darbības laikā nodrošina e-vides darbību atbilstoši līguma 2. nodaļā noteiktajām prasībām un uzturēšanas darbu sarakstam (2. pielikums).

### 4.2. Universitāte tehniski nodrošina dalībnieku pieteikšanas un reģistrācijas iespējas eksāmena sadaļā Ministrijas noteiktajos termiņos.

### 4.3. Universitāte nodrošina vismaz astoņu akadēmisko stundu ilgas apmācības Ministrijas pārstāvim un eksāmena komisijas locekļiem e-vides lietošanā.

### 4.4. Universitāte tehniski nodrošina iespēju visiem eksāmena dalībniekiem, kas savlaicīgi ieradušies uz eksāmenu, uzsākt pārbaudes darbu ilgākais pusstundas laikā no noteiktā eksāmena sākuma laika. Universitāte neatbild par interneta pieslēguma kvalitāti un tehnisko aprīkojumu eksāmena norises vietās ārpus Universitātes infrastruktūras.

### 4.5. Universitāte tehniski nodrošina eksāmena sadaļas atbilstošu konfigurāciju un sniedz atbalstu e-vides lietošanā un eksāmena norisē. Eksāmena norises laikā Universitāte nodrošina operatīvu e-vides darbības traucējumu novēršanu.

### 4.6. Universitāte tehniski nodrošina anonīmās vērtēšanas iespējas vērtētājiem un līdzvērtīgu vērtējamo darbu sadali valsts robežās.

### 4.7. Universitāte tehniski nodrošina atbalstu eksāmena uzdevumu šifrēšanā un sagatavošanā nosūtīšanai augstskolām pirms eksāmena norises, lai nodrošinātu eksāmena norisi neparedzētu (nepārvaramas varas) apstākļu gadījumā.

### 4.8. Universitāte nodrošina pieteikumu par e-vides darbības traucējumiem novēršanu darbdienās laikā no pulksten 8.00 līdz 16.00, ja tie iesniegti:

4.8.1. izmantojot e-vidē izveidoto problēmu pieteikumu iesniegšanas risinājumu;

4.8.2. nosūtot elektroniskā pasta sūtījumu uz elektroniskā pasta adresi serviss@lu.lv vai zvanot uz tālruni 67034995.

# 5. Uzdevuma izpildes kvalitāte, pārskatu sniegšana un uzdevuma izpildes uzraudzība

### 5.1. Uzdevuma izpildes kvalitāte tiek novērtēta pēc šādiem kritērijiem:

5.1.1. e-vides darbības nepārtrauktība – e-vides darbības neplānota pārtraukuma ilgums nedrīkst pārsniegt:

a) vienu stundu vienas studiju sesijas laikā;

b) 24 stundas – citā laikā, bet ne vairāk par 72 stundām kalendārā gadā;

5.1.2. e-vides darbības funkcionalitāte – e-vides funkcionalitāte visā līguma darbības laikā atbilst līguma [2. un](#_2._E-vide) [4. nodaļā](#_4._E-vides_uzturēšana) noteiktajām prasībām;

5.1.3. konfidencialitāte – visā līguma darbības laikā e-videi var piekļūt tikai tāda persona, kurai līgumā noteiktajā kārtībā piešķirtas atbilstošas piekļuves e-videi, izmantojot tai piešķirtos piekļuves rekvizītus.

### 5.2. Universitāte trīs darbdienu laikā (studiju sesijas laikā – nekavējoties) no attiecīgu apstākļu rašanās brīža informē Ministriju par jebkādiem apstākļiem, kas apdraud vai ticami var apdraudēt e-vides darbību vai eksāmena norisi e-vidē.

### 5.3. Universitāte nekavējoties informē Ministriju, norādot iespējamo e-vides darbības pārtraukuma ilgumu, ja e-vides darbība tiek pārtraukta:

5.3.1. ilgāk par vienu stundu – studiju sesijas laikā;

5.3.2. ilgāk par 24 stundām – citā laikā.

5.4. Uz eksāmena norises laiku Ministrija izveido eksāmena norises uzraudzības komisiju, komisijā iekļaujot Ministrijas un Universitātes pārstāvjus. Komisija eksāmena norises laikā uzrauga e-vides darbību. Universitāte 5 darbdienu laikā pēc eksāmena norises dienas sagatavo komisijas protokolu, kurā fiksē šādu informāciju:

5.4.1. eksāmenam reģistrēto dalībnieku skaits;

5.4.2. eksāmena faktisko dalībnieku skaits, kā arī rezultātu apkopojums;

5.4.3. eksāmena servera noslodze eksāmena norises laikā;

5.4.4. eksāmena darbu uzsākšanas dinamika;

5.4.5. eksāmena darbu pabeigšanas dinamika;

### 5.4.6. pieteiktie problēmu ziņojumi, ja tādi ir, kā arī eksāmena norises uzraudzības komisijas lēmumi.

### 5.5. Universitāte līdz kārtējā gada 20. janvārim iesniedz Ministrijai pārskatu par uzdevuma izpildi iepriekšējā gadā eksāmena nodrošināšanā. Pārskatam pievieno uzraudzības komisijas protokolus (līguma 5.4. punkts). Pārskatā norāda:

5.5.1. katra e-vides darbības pārtraukuma datumu un ilgumu iepriekšējā pārskata periodā, pārtraukuma iemeslu un risinājumu;

5.5.2. e-vides uzturēšanas pakalpojumus, norādot to veidus, veikšanas laiku un patērētās cilvēkstundas atbilstoši uzturēšanas darbu sarakstam (2. pielikums).

### 5.6. Ministrija 15 dienu laikā izvērtē līguma 5.5. punktā minēto pārskatu un:

5.6.1. akceptē pārskatu, ja konstatē, ka pārskatā atspoguļotā informācija ir korekta;

5.6.2. noraida pārskatu, ja konstatē, ka pārskatā atspoguļotā informācija nav korekta.

### 5.7. Līguma 5.6.1. apakšpunktā minētajā gadījumā Ministrija līguma 5.6. punktā noteiktajā termiņā nosūta Universitātei paziņojumu, ka pārskats ir akceptēts.

### 5.8. Līguma 5.6.2. apakšpunktā minētajā gadījumā Ministrija līguma 5.6. punktā noteiktajā termiņā nosūta Universitātei trūkumu aktu, kurā norāda pārskatā konstatētos trūkumus. Universitāte precizē pārskatu un iesniedz to Ministrijai atkārtoti. Ministrija precizēto pārskatu izskata saskaņā ar līguma 5.6. punktu.

### 5.9. Puses 10 darbdienu laikā pēc tam, kad Ministrija ir akceptējusi līguma 5.5. punktā minēto pārskatu paraksta nodošanas un pieņemšanas aktu par uzdevuma izpildi iepriekšējā pārskata periodā.

# 6. Norēķinu kārtība

### 6.1. Maksas apmēru par līguma 1.2.1. apakšpunktā noteikto darbu izpildi nosaka atbilstoši tāmei (3. pielikums), bet ne vairāk par 20 405 *euro*, tajā skaitā pievienotās vērtības nodoklis normatīvajos aktos noteiktajā apmērā. Ministrija 10 darbdienu laikā pēc līguma 3.4. punktā minētā nodošanas un pieņemšanas akta parakstīšanas un Universitātes rēķina saņemšanas Ministrijas grāmatvedībā pārskaita Universitātei maksu par e*-*videsizveidi.

### 6.2. Maksas apmērs par e-vides uzturēšanu nepārsniedz **2 849 *euro* gadā. Konkrētu maksas apmēru** par e-vides uzturēšanu iepriekšējā gadā aprēķina pēc šādas formulas:

S=50 *euro*\*h-n\*s *euro,* kur,

S – maksas apmērs par **e-vides uzturēšanu,**

**h – e-vides uzturēšanai patērēto stundu skaits,**

**n – gadījumu skaits, kad** vienas studiju sesijas ietvaros e-vides darbības pārtraukuma ilgums pārsniedza līguma 5.1.1. apakšpunktā noteikto termiņu un kuru dēļ eksāmena attiecīgās jomas daļu studējošais kārtoja atkārtoti,

s – līgumsods atbilstoši līguma [7.3. punktam](#_7.3._Par_katru).

### 6.3.**Maksu par e-vides uzturēšanu Ministrija samaksā Universitātei 10 darbdienu laikā pēc līguma** 5.9. punktā **minētā nodošanas un pieņemšanas akta parakstīšanas un Universitātes rēķina saņemšanas.**

# **7. Atbildība**

### 7.1. Pēc otras puses pretenzijas saņemšanas puse, kas pieļāvusi līguma pārkāpumu, to novērš saprātīgā termiņā. Ja nav ievērots kāds līgumā noteiktais darbības izpildes termiņš, attiecīgo saistību izpilda šādā termiņā pēc otras puses pretenzijas saņemšanas:

7.1.1. stundas laikā – darbībai, kuras izpildei līgumā noteikts termiņš stundās;

7.1.2. triju darbdienu laikā – darbībai, kuras izpildei līgumā noteikts termiņš dienās, darbdienās vai mēnešos.

### 7.2. Ja līguma pārkāpuma dēļ otrai pusei vai trešajai personai nodarīts zaudējums, pārkāpumu pieļāvusī puse uzņemas atbildību par šo zaudējumu segšanu neatkarīgi no pārkāpuma novēršanas saskaņā ar līguma 7.1. punktu.

### 7.3. Par katru gadījumu, kad e-vides darbības pārtraukums pārsniedz līguma 5.1.1. apakšpunktā noteikto termiņu un **kura dēļ** eksāmena attiecīgās jomas daļu studējošais kārtoja atkārtoti, Universitātei var tikt piemērots līgumsods 10 *%* apmērā no maksas apmēra par e-vides uzturēšanu (6.2. punkts). Līgumsodu var piemērot, ja pārtraukums noticis Universitātes vainas dēļ.

### 7.4. Ja Ministrija nokavē līguma 6.1. vai 6.3. punktā noteikto maksājuma termiņu ilgāk par vienu darbdienu, pēc Universitātes pieprasījuma Ministrija maksā Universitātei līgumsodu 0.5 % (pusi procenta) apmērā no attiecīgā maksājuma summas par katru nokavējuma dienu, bet ne vairāk par 10 % no attiecīgā maksājuma summas.

# 8. Personas datu apstrāde

### 8.1. Lai nodrošinātu līguma izpildi, e-vidē tiek apstrādāti šādu datu subjektu personas dati:

8.1.1. Universitātes administrators – vārds, uzvārds, personas kods, elektroniskā pasta adrese, telefona numurs un amats;

8.1.2. Ministrijas pārstāvis – vārds, uzvārds, personas kods, elektroniskā pasta adrese, telefona numurs un amats;

8.1.3. augstskolas administrators – vārds, uzvārds, personas kods, elektroniskā pasta adrese, telefona numurs, augstskola un amats;

8.1.4. eksāmena komisijas loceklis – vārds, uzvārds, personas kods, elektroniskā pasta adrese, telefona numurs un amats;

8.1.5. studējošais – vārds, uzvārds, personas kods, elektroniskā pasta adrese, telefona numurs, augstskola.

### 8.2. Līguma [8.1.1. un 8.1.2. apakšpunktā](#_8.1._Lai_nodrošinātu) minēto personas datu apstrādes tiesiskais pamats ir līguma izpilde (Vispārīgās datu aizsardzības regulas 6. panta 1. punkta "b" apakšpunkts). Datu apstrādes nolūks – lietotāja identifikācija e-vidē.

### 8.3. Līguma [8.1.3., 8.1.4. un 8.1.5. apakšpunktā](#_8.1._Lai_nodrošinātu) minēto personu datu apstrādes tiesiskais pamats ir eksāmena nodrošināšana atbilstoši Ministru kabineta 2019. gada 15. janvāra noteikumu Nr. 46 "Valsts vienotā jurista profesionālās kvalifikācijas eksāmena kārtība" prasībām (Vispārīgā datu aizsardzības regulas 6. panta 1. punkta "e" apakšpunkts). Datu apstrādes nolūks – lietotāja identifikācija e-vidē.

### 8.4. Ministrija nodrošina Vispārīgā datu aizsardzības regulas 13. un 14. pantā minētās informācijas sniegšanu datu subjektam, kā arī ir atbildīga par līguma 8[.1.3., 8.1.4. un 8.1.5. apakšpunktā](#_8.1._Lai_nodrošinātu) minēto personu datu precizitāti e-vidē.

### 8.5. Universitāte nodrošina personas datu apstrādes e-vidē atbilstību personu datu aizsardzību regulējošo normatīvo aktu prasībām.

# 9. Līguma darbības termiņš un līguma izbeigšana

### 9.1. Līgums noslēgts uz laiku, kamēr ir spēkā Ministru kabineta 2019. gada 15. janvāra noteikumu Nr. 46 "Valsts vienotā jurista profesionālās kvalifikācijas eksāmena kārtība" 6. punktā Ministrijai dotais uzdevums deleģēt Universitātei uzdevumu.

### 9.2. Katra puse, sešus mēnešus iepriekš par to paziņojot otrai pusei, var vienpusēji uzteikt līgumu.

### 9.3. Puse var uzteikt līgumu, neievērojot līguma [9.2. punktā](#_9.2._Katra_puse,) noteikto termiņu, šādos gadījumos:

9.3.1. Ministrija – ja spēku zaudē Ministru kabineta 2019. gada 15. janvāra noteikumu Nr. 46 "Valsts vienotā jurista profesionālās kvalifikācijas eksāmena kārtība" 6. punktā Ministrijai dotais uzdevums deleģēt Universitātei uzdevumu;

9.3.2. Universitāte – ja Ministrija ilgāk par mēnesi kavē līguma [6.1](#_6.1__). vai [6.3. punktā](#_6.3._Maksu_par) minētā maksājuma veikšanu.

### 9.4. Līguma izbeigšanas gadījumā puses atsevišķi vienojas par savstarpēju norēķinu veikšanu.

# 10. Saziņa

### 10.1. Līgumā paredzētos dokumentus puses nosūta uz otras puses oficiālo elektronisko adresi un puses norīkotās kontaktpersonas elektroniskā pasta adresi.

### 10.2. Līguma ātrākai un efektīvākai izpildei puses 10 darbdienu laikā pēc līguma parakstīšanas norīko vienu vai vairākas kontaktpersonas un informē par to otru pusi, norādot kontaktpersonas vārdu, uzvārdu, amatu, kontakttālruni un elektroniskā pasta adresi. Par kontaktpersonas vai tās kontaktinformācijas maiņu puse nekavējoties informē otru pusi.

### 10.3. Pušu kontaktpersonas koordinē līguma izpildi, kā arī ir tiesīgas parakstīt līgumā paredzētos dokumentus.

# Pušu rekvizīti

|  |  |
| --- | --- |
| Latvijas Republikas Tieslietu ministrija Reģ. Nr. 90000070045Brīvības bulvāris 36, Rīga, LV-1536 Kods: TRELLV22Valsts kaseKonta Nr. LV04TREL2190455079000elektroniskā pasta adrese: tm.kanceleja@tm.gov.lv | Latvijas UniversitāteReģ. Nr. 90000076669Raiņa bulvāris 19, Rīga, LV-1586Kods: TRELLV22XXXValsts kaseKonta Nr. LV33TREL9150101000000elektroniskā pasta adrese:lu@lu.lv |
|  |  |
| R. Kronbergs | I. Kūka |

*Piezīme*

Dokuments parakstīts ar drošu elektronisko parakstu un satur laika zīmogu.

Dokumenta datums: 2020. gada 6. augusts.